ออมสินตั้งเป้าเพิ่มรายได้ค่าธรรมเนียม40%
ออมสินกางแผนปี 2560 มุ่งให้บริการทางการเงินที่หลากหลาย ตั้งเป้ารายได้ค่าธรรมเนียมเพิ่ม 40%
29 ต.ค. 2565

ออมสินกางแผนปี 2560 มุ่งให้บริการทางการเงินที่หลากหลาย ตั้งเป้ารายได้ค่าธรรมเนียมเพิ่ม 40%
นายชาติชาย พยุหนาวีชัย ผู้อำนวยการธนาคารออมสิน เปิดเผยถึงแผนการดำเนินงานในปี 2560 ว่า ธนาคารเน้นเรื่องการบริการโดยจะออกผลิตภัณฑ์ทางการเงินต่างๆ ให้ครอบคลุมและหลากหลาย ทั้งโมบายแบงก์กิ้ง (มายโม) บัตรเครดิต ประกันภัย และการเป็นตัวแทนขายกองทุนให้กับบริษัทหลักทรัพย์จัดการกองทุน (บลจ.) เพื่อขยายฐานลูกค้าและเพิ่มรายได้ค่าธรรมเนียมจากเดิมอยู่ที่ปีละ 5,000 ล้านบาท หรือ 4-5% ของรายได้รวม โดยปีหน้าตั้งเป้าเพิ่มเป็น 7,000 ล้านบาท หรือ 7-8% ของรายได้รวม อัตราเติบโต 40% จากปีก่อนหน้า
ทั้งนี้ ในปีนี้ธนาคารเริ่มให้บริการเป็นตัวแทนขายกองทุนให้กับ บลจ. 11 แห่งอย่างจริงจัง เพราะถือเป็นส่วนหนึ่งของการเพิ่มรายได้ คาดว่าจะทำยอดขายกองทุน ได้ตามเป้า 2 หมื่นล้านบาท เนื่องจากช่วงปลายปีจะมีประชาชนเลือกซื้อกองทุนต่างๆ เพื่อใช้ลดหย่อนภาษี สำหรับปีหน้าตั้งเป้าขายกองทุนให้ได้ 4 หมื่นล้านบาท
“การให้บริการที่หลากหลายจะช่วยให้ธนาคารมีรายได้เพิ่มขึ้นจากค่าธรรมเนียมเป็นปีละ 7,000 ล้านบาท จากลูกค้าเก่าและลูกค้าใหม่ แม้ปัจจุบันค่าธรรมเนียมของออมสินจะต่างจากธนาคารพาณิชย์มากกว่า 10 เท่า แต่การขยายฐานลูกค้าให้ครอบคลุมทำให้ไม่จำเป็นต้องเพิ่มค่าธรรมเนียม และแบ่งเบาภาระของประชาชนที่ใช้บริการอีกด้วย” นายชาติชาย กล่าว